CELEX: 32020D0422(01)
Language: mt
Date: 2020-03-25 00:00:00
Title: Deċiżjoni tal-Kummissjoni tal-25 ta’ Marzu 2020 dwar il-linji gwida tal-immaniġġjar tal-assi tal-fond ta’ proviżjonament komuni 2020/C 131/03

22.4.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  C 131/3
               
            
         DEĊIŻJONI TAL-KUMMISSJONI
         tal-25 ta’ Frar 2020
         dwar il-linji gwida tal-immaniġġjar tal-assi tal-fond ta’ proviżjonament komuni
         (2020/C 131/03)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat it-Trattat li jistabbilixxi l-Komunità Ewropea tal-Enerġija Atomika,
         Wara li kkunsidrat ir-Regolament (UE, Euratom) 2018/1046 tal-Parlament Ewropew u tal-Kunsill tat-18 ta’ Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, u d-Deċiżjoni Nru 541/2014/UE u li jħassar ir-Regolament (UE, Euratom) Nru 966/2012 (1), u b’mod partikolari l-Artikolu 213(5) tiegħu,
         Wara li kkonsultat lill-Uffiċjal tal-Kontabilità tal-Kummissjoni,
         Billi:
         
                     (1)
                  
                  
                     L-użu ta’ strumenti finanzjarji, garanziji baġitarji u assistenza finanzjarja jippermetti użu effettiv u effiċjenti tar-riżorsi baġitarji tal-Unjoni. Għalhekk, il-proviżjonament ta’ fondi ta’ garanzija huwa meħtieġ sabiex tiġi ssodisfata l-mobilizzazzjoni possibbli ta’ ammont sinifikanti ta’ approprjazzjonijiet ta’ pagament meta jkun meħtieġ.
                  
               
                     (2)
                  
                  
                     Skont ir-Regolament (UE) 2015/1017 tal-Parlament Ewropew u tal-Kunsill (2) u r-Regolament (UE) 2017/1601 tal-Parlament Ewropew u tal-Kunsill (3), il-Kummissjoni timmaniġġja l-assi mill-fond ta’ garanzija tal-Fond Ewropew għall-Investimenti Strateġiċi u mill-fond ta’ garanzija tal-Fond Ewropew għall-Iżvilupp Sostenibbli. Il-Bank Ewropew tal-Investiment (BEI) jimmaniġġja l-assi mill-Fond ta’ Garanzija għal azzjonijiet esterni, skont ir-Regolament tal-Kunsill (KE, Euratom) Nru 480/2009 (4).
                  
               
                     (3)
                  
                  
                     Mid-data tal-applikazzjoni tal-qafas finanzjarju pluriennali ta’ wara l-2020, il-Kummissjoni tipproponi li jiġu stabbiliti żewġ garanziji baġitarji komprensivi ġodda. Il-Garanzija InvestEU fil-fehim parzjali komuni tal-koleġiżlaturi dwar il-Proposta għal Regolament tal-Parlament Ewropew u tal-Kunsill li jistabbilixxi l-Programm InvestEU (5) u l-Garanzija għall-Azzjoni Esterna fi proposta għal Regolament tal-Parlament Ewropew u tal-Kunsill li jistabbilixxi l-Istrument ta’ Viċinat, ta’ Kooperazzjoni għall-Iżvilupp u ta’ Kooperazzjoni Internazzjonali (NDICI) (6). F’konformità mal-Artikolu 9(1) tal-fehim komuni parzjali tal-koleġiżlaturi dwar il-Proposta għal Regolament tal-Parlament Ewropew u tal-Kunsill li jistabbilixxi l-Programm InvestEU, il-proviżjonament għall-Garanzija InvestEU jistgħu, fost affarijiet oħrajn, jiġu pprovduti permezz ta’ kontribuzzjonijiet mill-Istati Membri. Jenħtieġ li tiġi stabbilita l-Garanzija għall-Azzjoni Esterna li tappoġġa l-operazzjonijiet koperti mill-garanziji baġitarji, l-assistenza makrofinanzjarja u s-self lil pajjiżi terzi abbażi tad-Deċiżjoni tal-Kunsill 77/270/Euratom (7), li tibni fuq il-Garanzija tal-EFSD eżistenti u fuq il-Fond ta’ Garanzija għall-azzjonijiet esterni. Il-bilanċ tal-assi netti sal-31 ta’ Diċembru 2020 fil-Fond ta’ Garanzija tal-EFSD u fil-Fond ta’ Garanzija għal azzjonijiet esterni jenħtieġ li jiġi ttrasferit fil-fond ta’ proviżjonament komuni.
                  
               
                     (4)
                  
                  
                     Il-proviżjonamenti magħmula biex ikopru l-obbligazzjonijiet finanzjarji li jirriżultaw minn strumenti finanzjarji, garanziji baġitarji jew assistenza finanzjarja jenħtieġ li jinżammu f’fond ta’ proviżjonament komuni. F’konformità mal-Artikoli 211(4) u 212(1) tar-Regolament (UE, Euratom) 2018/1046 (“ir-Regolament Finanzjarju”), il-fond ta’ proviżjonament komuni jenħtieġ li jkun magħmul mir-riżorsi li ġejjin: kontribuzzjonijiet mill-baġit ġenerali tal-Unjoni, f’konformità mar-regolamenti applikabbli u b’mod partikolari r-regolament li jistabbilixxi l-qafas finanzjarju pluriennali, u wara l-eżami tal-possibbiltajiet għal riallokazzjonijiet; redditi fuq investimenti tar-riżorsi miżmuma fil-fond ta’ proviżjonament komuni; ammonti rkuprati minn debituri f’kontumaċja f’konformità mal-proċedura ta’ rkupru stabbilita fil-garanzija jew fil-ftehim tas-self; dħul u kwalunkwe pagament ieħor irċevut mill-Unjoni f’konformità mal-garanzija jew mal-ftehim tas-self; fejn applikabbli, kontribuzzjonijiet fi flus mill-Istati Membri u partijiet terzi għall-istrumenti finanzjarji, il-garanziji baġitarji jew l-assistenza finanzjarja tal-Unjoni
                  
               
                     (5)
                  
                  
                     Ir-riżorsi tal-fond ta’ proviżjonament komuni jenħtieġ li jiġu allokati f’kompartimenti li jikkorrispondu għal kull wieħed mill-istrumenti ta’ kontribuzzjoni. L-immaniġġjar tal-fondi tal-kompartimenti sottostanti bħala grupp wieħed kbir ta’ assi għandu diversi vantaġġi. Dan jipprovdi ekonomiji ta’ skala operazzjonali fl-immaniġġjar tal-assi. Dan jippermetti benefiċċji usa’ tad-diversifikazzjoni tal-assi u inqas flus u ekwivalenti ta’ flus li jeħtieġ li jinżammu skont ir-rata ta’ proviżjonament effettiva msemmija fl-Artikolu 213 tar-Regolament Finanzjarju.
                  
               
                     (6)
                  
                  
                     Ir-regoli applikabbli għall-proviżjonament u għall-fond ta’ proviżjonament komuni jenħtieġ li jipprovdu qafas solidu ta’ kontroll intern sabiex jinkiseb l-użu effiċjenti u effettiv tar-riżorsi baġitarji tal-UE u biex tiġi żgurata ġestjoni u distribuzzjoni effiċjenti tal-fondi.
                  
               
                     (7)
                  
                  
                     Il-linji gwida tal-immaniġġjar tal-assi tal-fond ta’ proviżjonament komuni jenħtieġ li jiżguraw il-likwidità meħtieġa biex jiġi ssodisfat il-ħruġ kollu meħtieġ bħal talbiet għal ħlas ta’ garanzija b’mod sħiħ u minnufih, u l-preservazzjoni tal-kapital tul il-perjodu ta’ investiment tal-fond, b’livell għoli ta’ fiduċja. L-assi jenħtieġ li jiġu ġestiti mill-maniġer finanzjarju fuq il-bażi ta’ strateġija ta’ investiment li tiġi espressa fil-forma ta’ Allokazzjoni Strateġika tal-Assi, li tirrifletti l-objettivi ta’ investiment u t-tolleranza tar-riskju. L-istrateġija ta’ investiment jenħtieġ li tkun riflessa f’parametru referenzjarju strateġiku (il-“parametru referenzjarju”). Il-parametru referenzjarju jenħtieġ li jiġi stabbilit f’konformità mal-prattiki tajba tal-industrija.
                  
               
                     (8)
                  
                  
                     Jenħtieġ li tkun permessa devjazzjoni mill-parametru referenzjarju f’termini ta’ allokazzjoni ta’ assi u/jew karatteristiċi ta’ riskju tal-portafoll, f’ċerti limiti, bil-għan li jittejbu r-redditi mistennija. Madankollu, huwa mifhum li bidliet sinifikanti fil-kundizzjonijiet tas-suq jew fatturi oħra li jinfluwenzaw l-ambjent tal-investiment jistgħu jagħtu lok għal devjazzjonijiet mill-valuri tal-portafoll mistennija.
                  
               
                     (9)
                  
                  
                     L-immaniġġjar tal-assi jenħtieġ li jitwettaq permezz ta’ univers ta’ investiment li jiżgura l-bilanċ xieraq tar-riskji u l-gwadanji u l-likwidità meħtieġa tal-portafoll. Id-derivati jenħtieġ li ma jintużawx għal finijiet spekulattivi. Il-kriterji tal-għażla tal-assi jenħtieġ li jqisu b’mod sħiħ l-objettivi tal-Kummissjoni relatati mat-tisħiħ ta’ qafas ta’ finanzi sostenibbli u l-ġustizzja soċjali. Il-prattiki ta’ investiment Ambjentali, Soċjali, u ta’ Governanza (Environmental, Social, and Governance, ESG), b’referenza partikolari għall-Komunikazzjoni mill-Kummissjoni dwar il-Patt Ekoloġiku Ewropew, (8) qed isiru dejjem aktar importanti u l-Kummissjoni jenħtieġ li tmexxi bl-eżempju f’dan il-qasam.
                  
               
                     (10)
                  
                  
                     Il-maniġer finanzjarju jenħtieġ li jżomm ammont minimu ta’ riżorsi tal-fond fi flus jew ekwivalenti ta’ flus (“riżerva ta’ likwidità”) f’konformità mar-regoli prudenzjali, filwaqt li jqis il-previżjonijiet għal pagamenti pprovduti mis-servizzi awtorizzanti tal-istrumenti finanzjarji, il-garanziji baġitarji jew l-assistenza finanzjarja f’konformità mal-Artikolu 212 tar-Regolament Finanzjarju u t-tieni subparagrafu tal-Artikolu 213(2) tar-Regolament Finanzjarju.
                  
               
                     (11)
                  
                  
                     L-adozzjoni u l-implimentazzjoni tal-istrateġija ta’ investiment jenħtieġ li jkunu soġġetti għal struttura ta’ governanza li tiżgura l-indipendenza tal-funzjoni tal-immaniġġjar tar-riskji. Jeħtieġ li jiġu delimitati b’mod ċar ir-rwoli tal-maniġer finanzjarju u tal-uffiċjal tal-kontabilità, kif ukoll dawk tas-servizzi tal-Kummissjoni li jimplimentaw l-istrumenti finanzjarji, il-garanziji baġitarji jew l-assistenza finanzjarja relatati ma’ diversi kompartimenti tal-fond ta’ proviżjonament komuni, li għalih ġie delegat persunal li jwettaq id-dmirijiet korrispondenti delegati lill-uffiċjal awtorizzanti (minn hawn ’il quddiem is-“servizzi awtorizzanti”).
                  
               
                     (12)
                  
                  
                     Il-maniġer finanzjarju jenħtieġ li jissorvelja l-implimentazzjoni tal-istrateġija ta’ investiment f’konformità mar-regoli u l-proċeduri li għandhom jiġu stabbiliti mill-uffiċjal tal-kontabilità, ir-regoli prudenzjali u ġestjoni finanzjarja tajba. Skont l-Artikolu 213(3) tar-Regolament Finanzjarju, il-maniġer finanzjarju għandu jikkalkula wkoll ir-rata ta’ proviżjonament effettiva u jirrapporta kull sena lill-Parlament Ewropew u lill-Kunsill dwar il-fond ta’ proviżjonament komuni f’konformità mal-Artikolu 214 ta’ dak ir-Regolament.
                  
               
                     (13)
                  
                  
                     Il-Kummissjoni ħarġet komunikazzjoni (9) lill-Parlament Ewropew u lill-Kunsill skont l-evalwazzjoni indipendenti deskritta fl-Artikolu 212 tar-Regolament Finanzjarju. Il-komunikazzjoni tikkonferma li l-ġestjoni finanzjarja tal-assi tal-fond ta’ proviżjonament komuni għandha titwettaq mill-Kummissjoni.
                  
               
                     (14)
                  
                  
                     Il-maniġer finanzjarju jenħtieġ li ma jkollux responsabbiltajiet inkompatibbli skont ir-Regolament Finanzjarju, jiġifieri dawn jenħtieġ li jkunu separati minn dawk tas-servizzi awtorizzanti għall-istrumenti ta’ kontribuzzjoni jew għall-uffiċjal tal-kontabilità.
                  
               
                     (15)
                  
                  
                     Id-Direttorat Ġenerali għall-Baġit stabbilixxa esperjenza fil-ġestjoni ta’ diversi portafolli ta’ investiment u għandu qafas ta’ governanza xieraq u regoli interni fis-seħħ biex tiġi żgurata ġestjoni finanzjarja effiċjenti tal-assi tal-fond ta’ proviżjonament komuni. L-istess kompiti ġew eżerċitati mid-Direttorat Ġenerali għall-Affarijiet Ekonomiċi u Finanzjarji (“DĠ ECFIN”) sal-31 ta’ Diċembru 2019. F’konformità mad-deċiżjoni tal-President tal-Kummissjoni tal-1 ta’ Diċembru 2019 dwar l-organizzazzjoni tar-responsabbiltajiet tal-Membri tal-Kummissjoni (P(2019)1), id-Direttorat L “L-operazzjonijiet tat-teżor u dawk finanzjarji” tad-DĠ ECFIN huwa ttrasferit mid-DĠ ECFIN għad-Direttorat Ġenerali għall-Baġit, bl-eċċezzjoni tat-tim li jaħdem fuq l-approfondiment tal-Unjoni Ekonomika u Monetarja, li jibqa’ fid-DĠ ECFIN. Għalhekk jeħtieġ li tiġi pprovduta delineazzjoni ċara tar-rwol tal-maniġer finanzjarju fl-Kummissjoni u li jiġu ddelegati r-responsabbiltajiet u l-kompiti tal-maniġer finanzjarju lid-Direttur Ġenerali għall-Baġit.
                  
               
                     (16)
                  
                  
                     Skont l-Artikolu 212(3) tar-Regolament Finanzjarju, l-uffiċjal tal-kontabilità għandu jistabbilixxi l-proċeduri li għandhom jiġu applikati għall-operazzjonijiet ta’ dħul u ta’ nfiq u, bi qbil mal-maniġer finanzjarju, għall-assi u l-obbligazzjonijiet relatati mal-fond ta’ proviżjonament komuni.
                  
               
                     (17)
                  
                  
                     Is-servizzi awtorizzanti tal-istrumenti finanzjarji, il-garanziji baġitarji jew l-assistenza finanzjarja jenħtieġ li jimmonitorjaw b’mod attiv l-obbligazzjonijiet finanzjarji taħt ir-responsabbiltà tagħhom u jinfurmaw lill-maniġer finanzjarju dwar l-iżviluppi fuq bażi annwali u mingħajr dewmien f’każ ta’ bidliet materjali.
                  
               
                     (18)
                  
                  
                     Il-Kummissjoni jenħtieġ li tispeċifika kif il-maniġer finanzjarju, l-uffiċjal tal-kontabilità u s-servizzi awtorizzanti għandhom jissodisfaw ir-rwoli u r-responsabbiltajiet tagħhom kif stabbilit f’din id-deċiżjoni u jenħtieġ li jistabbilixxu l-funzjonament tal-istruttura regolatorja għall-ġestjoni tal-fond ta’ proviżjonament komuni. Jenħtieġ li att amministrattiv intern u Ftehim dwar il-Livell ta’ Servizz bejn il-maniġer finanzjarju u s-servizzi awtorizzanti jistabbilixxu aktar regoli li huma meħtieġa għall-applikazzjoni ta’ din id-Deċiżjoni.
                  
               
                     (19)
                  
                  
                     Ir-riżorsi tal-Fond Ewropew għall-Investimenti Strateġiċi u l-Fond Ewropew għall-Iżvilupp Sostenibbli eżistenti, li għalihom eżistew fondi ta’ garanzija rispettivi, jenħtieġ li jkunu koperti minn żewġ kompartimenti tal-fond ta’ proviżjonament komuni. Għalhekk, huwa meħtieġ li jiġu revokati l-linji gwida tal-immaniġġjar tal-assi korrispondenti għal dawk il-fondi ta’ garanzija.
                  
               
                     (20)
                  
                  
                     F’konformità mal-Artikolu 282(3)(g) tar-Regolament Finanzjarju, id-dispożizzjonijiet li jistabbilixxu l-fond ta’ proviżjonament komuni japplikaw mid-data tal-applikazzjoni tal-qafas finanzjarju pluriennali ta’ wara l-2020. Għalhekk, din id-Deċiżjoni jenħtieġ li tapplika mill-istess data,
                  
               IDDEĊIDIET KIF ĠEJ:
         
            Artikolu 1
            Assi u strumenti ta’ kontribuzzjoni tal-fond ta’ proviżjonament komuni
            
               1.   Wara li kkunsidrat l-Artikolu 211(4) u 212(1) tar-Regolament Finanzjarju, il-fond ta’ proviżjonament komuni għandu jżomm b’mod partikolari l-provvedimenti tal-istrumenti ta’ kontribuzzjoni li ġejjin previsti fl-atti leġiżlattivi li jistabbilixxu l-garanziji baġitarji u l-assistenza finanzjarja li ġejjin:
               
                           (a)
                        
                        
                           il-Garanzija tal-Fond Ewropew għall-Investiment Strateġiku;
                        
                     
                           (b)
                        
                        
                           il-Garanzija tal-Fond Ewropew għall-Iżvilupp Sostenibbli u l-Fond ta’ Garanzija għall-azzjonijiet esterni.
                        
                     
            
               2.   Il-fond ta’ proviżjonament komuni għandu jżomm ukoll il-provvedimenti ta’ strumenti ulterjuri ta’ kontribuzzjoni, soġġett għad-dħul fis-seħħ tad-dispożizzjonijiet rilevanti tal-atti legali proposti li jistabbilixxu l-garanziji baġitarji, l-istrumenti finanzjarji u l-assistenza finanzjarja relatati.
            
            
               3.   Barra minn hekk, u wara li kkunsidrat l-Artikolu 279(3) tar-Regolament Finanzjarju, il-provvedimenti ta’ strumenti addizzjonali ta’ kontribuzzjoni jistgħu jiġu ttrasferiti, fi flus jew bħala titolu għal assi finanzjarji eliġibbli, fil-fond ta’ proviżjonament komuni, b’mod partikolari:
               
                           (a)
                        
                        
                           strumenti finanzjarji eżistenti b’portafoll kbir pendenti ta’ assi li għandhom l-istess univers ta’ investiment bħall-fond ta’ proviżjonament komuni, kif previst fl-Artikolu 8 ta’ dan ir-Regolament, fejn dan huwa konsistenti mal-Artikolu 279(3) tar-Regolament Finanzjarju;
                        
                     
                           (b)
                        
                        
                           strumenti ta’ politika oħra tal-Kummissjoni li kisbu portafolli pendenti kbar ta’ assi li għandhom l-istess univers ta’ investiment bħall-fond ta’ proviżjonament komuni, kif iddefinit fl-Artikolu 8;
                        
                     
                           (c)
                        
                        
                           L-Istati Membri li jitolbu l-ġestjoni ta’ kontribuzzjoni possibbli mill-Fondi taħt riżorsi ta’ ġestjoni kondiviża kif previst għall-finijiet tal-kompartiment tal-Istat Membru taħt il-Programm InvestEU.
                        
                     
            
               4.   It-trasferiment ta’ provvedimenti addizzjonali fil-fond ta’ proviżjonament komuni msemmi fil-paragrafu 3 għandu jiġi nnotifikat lill-maniġer finanzjarju u bi qbil miegħu, bil-quddiem, minn servizz awtorizzanti.
            
            
               5.   Għal kull impenn eżistenti miżmum barra l-fond ta’ proviżjonament komuni, bis-saħħa tal-Artikolu 279(3) tar-Regolament Finanzjarju, il-linji gwida tal-immaniġġjar tal-assi u l-istruzzjonijiet diġà maqbula jibqgħu fis-seħħ.
            
         
         
            Artikolu 2
            Objettiv ġenerali għall-ġestjoni tal-fond ta’ proviżjonament komuni
            
               1.   Il-Fond ta’ Proviżjonament Komuni għandu jiġi ġestit sabiex tiġi żgurata l-likwidità meħtieġa biex jiġu ssodisfati b’mod sħiħ u minnufih il-ħruġ kollu u t-talbiet kollha għal ħlas ta’ garanzija meħtieġa, u biex tingħata preservazzjoni tal-kapital fuq il-perjodu tal-investiment tal-fond, b’livell għoli ta’ fiduċja.
            
            
               2.   Sabiex jintlaħaq l-objettiv ġenerali stabbilit fil-paragrafu 1, il-maniġer finanzjarju tal-fond ta’ proviżjonament komuni għandu jimmaniġġja l-assi f’konformità mar-regoli prudenzjali u l-prinċipji ta’ ġestjoni finanzjarja tajba u f’konformità mar-regoli u l-proċeduri stabbiliti mill-uffiċjal tal-kontabilità tal-Kummissjoni.
            
            
               3.   Il-portafoll tal-fondi ta’ proviżjonament komuni għandu jiġi kostitwit sabiex jiġi żgurat livell għoli ta’ diversifikazzjoni bejn il-klassijiet tal-assi eliġibbli, iż-żoni ġeografiċi, l-emittenti u l-maturitajiet sabiex jiġu ġestiti l-fluttwazzjonijiet fil-valur tal-portafoll.
            
         
         
            Artikolu 3
            Struttura u operazzjoni tal-fond ta’ proviżjonament komuni
            
               1.   Ir-riżorsi tal-fond ta’ proviżjonament komuni għandhom jiġu allokati f’kompartimenti li jikkorrispondu għal kull wieħed mill-istrumenti ta’ kontribuzzjoni kif deskritt fl-Artikolu 1.
            
            
               2.   Is-sehem tal-kompartimenti għandu jiġi ddeterminat fuq bażi pro rata, li jirrifletti l-kontribuzzjonijiet għal u l-irtirar mill-assi tal-fond ta’ proviżjonament komuni minn kull strument ta’ kontribuzzjoni.
            
            
               3.   Kwalunkwe obbligazzjoni mġarrba mill-istrumenti sottostanti ta’ kontribuzzjoni għandha tiġi ssodisfata billi jintużaw l-assi tal-fond ta’ proviżjonament komuni, sas-sehem li jikkorrispondi għall-kompartiment rilevanti. Kwalunkwe prelevament żejjed għandu jkun eċċezzjonali, temporanju, u mħallas mill-ġdid mill-istrument li jikkontribwixxi fl-ammont nominali.
            
            
               4.   Jekk l-assi fil-fond ta’ proviżjonament komuni li jikkorrispondu għas-sehem tal-kompartiment rilevanti jiġu eżawriti, il-Kummissjoni għandha titlob lill-awtorità baġitarja l-approprjazzjonijiet meħtieġa biex tissodisfa l-impenji li tkun għamlet.
            
            
               5.   Skont l-Artikolu 30(1)(g) tar-Regolament Finanzjarju, fit-taqsima tagħha stess tal-baġit, il-Kummissjoni tista’, f’każijiet eċċezzjonali, tittrasferixxi approprjazzjonijiet mill-partita baġitarja ta’ garanzija baġitarja għall-partita baġitarja ta’ garanzija baġitarja oħra, f’każijiet eċċezzjonali meta r-riżorsi fornuti fil-fond ta’ proviżjonament komuni ta’ dawn tal-aħħar ma jkunux biżżejjed biex titħallas talba għal ħlas ta’ garanzija u soġġett għar-restituzzjoni sussegwenti tal-ammont ittrasferit f’konformità mal-proċedura stabbilita f’konformità mal-Artikolu 30(1)(g) tar-Regolament Finanzjarju u l-Artikolu 212(4) tar-Regolament Finanzjarju.
            
            
               6.   F’konformità mal-Artikolu 211(7) tar-Regolament Finanzjarju, il-Kummissjoni għandha, kemm jista’ jkun malajr, tirrapporta lill-Awtorità Baġitarja meta l-valur tal-ishma ta’ kwalunkwe kompartiment jaqa’ taħt il-50 % tal-ammonti previsti wara l-applikazzjoni tar-rata ta’ proviżjonament effettiva, u għal darb’oħra jekk dan il-valur jaqa’ taħt it-30 % ta’ dawk l-ammonti previsti.
            
         
         
            Artikolu 4
            L-issodisfar tat-talbiet għal ħlas ta’ garanzija
            
               1.   L-issodisfar tat-talbiet għal ħlas ta’ garanzija li jikkorrispondu għall-istrumenti finanzjarji, għall-garanziji baġitarji u għall-assistenza finanzjarja koperti mill-fond ta’ proviżjonament komuni (“talbiet għal ħlas ta’ garanzija”) għandu jiżgura t-traċċabbiltà u r-reġistrazzjoni ta’ dawk it-trasferimenti fi ħdan is-sistema kontabilistika tal-Kummissjoni.
            
            
               2.   Talbiet għal ħlas ta’ garanzija u talbiet għal pagamenti oħra rilevanti jistgħu jiġu ssodisfati bil-flus u/jew billi jinbiegħu assi mill-Fond ta’ Proviżjonament Komuni u/jew permezz ta’ ftehimiet ta’ riakkwist, fi ħdan il-limitazzjonijiet tar-riskju applikabbli.
            
            
               3.   Mal-wasla ta’ talba għal ħlas ta’ garanzija jew talba għall-pagament rilevanti minn sieħeb inkarigat mill-implimentazzjoni jew sabiex jinżamm ammont minimu ta’ riżorsi fi flus jew ekwivalenti ta’ flus fir-riżerva ta’ likwidità, skont l-Artikolu 212 u t-tieni subparagrafu tal-Artikolu 213(2) tar-Regolament Finanzjarju, fit-teżor ċentrali tal-Kummissjoni, is-servizz awtorizzanti responsabbli għall-istrument ta’ kontribuzzjoni għandu joħroġ ordni ta’ rikostituzzjoni biex jitreġġa’ lura l-valur tal-linja korrispondenti tar-riżerva ta’ likwidità. Abbażi ta’ dawk l-ordnijiet ta’ rikostituzzjoni, it-Teżor tal-Kummissjoni għandu jitlob it-trasferiment ta’ ammonti f’kont maħluq apposta biex jiġu indirizzati dawn it-talbiet għal ħlas ta’ garanzija jew talbiet għall-pagament, minn fejn dawn għandhom isiru disponibbli għas-servizzi awtorizzanti, li jistgħu jużawhom biex jagħmlu pagamenti lis-Sħab inkarigati mill-Implimentazzjoni.
            
            
               4.   Is-servizzi awtorizzanti għandhom jikkomunikaw bil-quddiem informazzjoni dwar it-talbiet kollha għal ħlas ta’ garanzija jew it-talbiet għall-pagament rilevanti hekk kif isiru disponibbli sabiex il-maniġer finanzjarju jkun jista’ jħejji b’mod adegwat biex iwieġeb għal dawn it-talbiet għal ħlas ta’ garanzija u t-talbiet għall-pagament. Is-servizzi awtorizzanti għall-istrumenti ta’ kontribuzzjoni għandhom jimmonitorjaw b’mod attiv l-obbligazzjonijiet finanzjarji taħt ir-responsabbiltà tagħhom biex jipprovdu previżjonijiet dwar id-dħul u informazzjoni bikrija sa fejn ikun disponibbli dwar it-talbiet għal ħlas ta’ garanzija mistennija.
            
            
               5.   Ir-rapport annwali dwar il-funzjonament ta’ fond ta’ proviżjonament komuni għandu jinkludi informazzjoni dwar it-talbiet għal ħlas ta’ garanzija u t-talbiet għall-pagament rilevanti ssodisfati mill-fond ta’ proviżjonament komuni.
            
         
         
            Artikolu 5
            Strateġija ta’ investiment
            
               1.   Il-maniġer finanzjarju għandu jħejji strateġija ta’ investiment biex tiggwida l-immaniġġjar tal-assi tal-fond ta’ proviżjonament komuni sabiex jintlaħqu l-objettivi ta’ investiment stabbiliti fl-Artikolu 2. Din l-istrateġija ta’ investiment għandha tiġi espressa fil-forma ta’ Allokazzjoni Strateġika tal-Assi, li tistabbilixxi l-allokazzjonijiet indikattivi fil-mira għal kategoriji differenti ta’ assi finanzjarji eliġibbli fil-portafoll.
            
            
               2.   Il-maniġer finanzjarju għandu jirrifletti l-Allokazzjoni Strateġika tal-Assi f’parametru referenzjarju strateġiku (“parametru referenzjarju”) li miegħu għandha titqabbel il-prestazzjoni tal-fond ta’ proviżjonament komuni.
            
            
               3.   L-istrateġija ta’ investiment u l-parametru referenzjarju għandhom jiġu proposti mill-maniġer finanzjarju u maqbula mill-uffiċjal tal-kontabilità, wara konsultazzjoni, u flimkien mas-servizzi awtorizzanti.
            
            
               4.   L-istrateġija ta’ investiment u l-parametru referenzjarju jistgħu jiġu mmodifikati f’każ ta’ bidla debitament ddokumentata u motivata fil-kundizzjonijiet ekonomiċi, bidla sostanzjali fil-ħtiġijiet u fis-sitwazzjoni tal-istrumenti ta’ kontribuzzjoni jew ta’ bidla sinifikanti fl-istimi tad-dħul u tal-ħruġ. Il-proċedura għal modifika tal-istrateġija ta’ investiment għandha tkun l-istess bħal dik għall-adozzjoni inizjali tagħha. L-istrateġija ta’ investiment għandha tiġi stabbilita billi jitqiesu l-perjodu tal-investiment u t-tolleranza tar-riskju tal-fond ta’ proviżjonament komuni.
            
            
               5.   Il-perjodu ta’ investiment tal-fond ta’ proviżjonament komuni għandu jirrifletti l-perjodi ta’ investimenti kkombinati tal-istrumenti ta’ kontribuzzjoni differenti, filwaqt li jitqiesu l-profil ta’ żmien tal-kontribuzzjonijiet baġitarji u l-istimi tal-flussi ta’ dħul u ta’ ħruġ ipprovduti mis-servizzi awtorizzanti responsabbli għall-istrumenti ta’ kontribuzzjoni qabel l-istabbiliment tal-istrateġija ta’ investiment inizjali u fuq bażi annwali għall-ħajja tal-istrument ta’ kontribuzzjoni jew f’każ li jkunu mistennija bidliet sinifikanti.
            
            
               6.   Il-maniġer finanzjarju għandu jiddefinixxi t-tolleranza tar-riskju tal-fond ta’ proviżjonament komuni bħala l-ammont massimu ta’ telf mill-attivitajiet tal-immaniġġjar tal-assi tiegħu li l-fond ta’ proviżjonament komuni jista’ jaċċetta. It-tolleranza tar-riskju għandha tkun espressa permezz ta’ parametri tar-riskju bħall-Valur fir-Riskju, stabbilit bi grad għoli ħafna ta’ fiduċja sabiex il-probabbiltà li t-telf reali jaqbeż it-telf massimu mistenni tkun baxxa ħafna.
            
         
         
            Artikolu 6
            Implimentazzjoni tal-istrateġija ta’ investiment mill-maniġer finanzjarju
            
               1.   Il-maniġer finanzjarju għandu jimplimenta l-istrateġija ta’ investiment filwaqt li jqis il-linji gwida tal-immaniġġjar tal-assi u r-regolamenti u l-proċeduri rilevanti.
            
            
               2.   Il-maniġer finanzjarju għandu jissorvelja l-funzjonament tal-proċessi stabbiliti f’din id-Deċiżjoni.
            
            
               3.   Il-maniġer finanzjarju għandu jirrapporta f’konformità mal-Artikolu 11.
            
            
               4.   Is-servizz tal-immaniġġjar tar-riskju tal-maniġer finanzjarju għandu jirrapporta kwalunkwe tħassib sinifikanti relatat mal-ġestjoni finanzjarja tajba u prudenti tal-assi lill-uffiċjal tal-kontabilità.
            
            
               5.   Il-maniġer finanzjarju għandu jissorvelja l-akkwist tas-servizzi ta’ appoġġ rilevanti kollha (il-kontabbiltà, l-analitika, is-soluzzjonijiet ta’ negozjar) li huma meħtieġa biex tiġi żgurata l-implimentazzjoni effiċjenti tal-istrateġija ta’ investiment.
            
            
               6.   Sabiex tiġi żgurata l-implimentazzjoni effettiva u effiċjenti tal-istrateġija ta’ investiment, il-maniġer finanzjarju għandu s-setgħa li jiddelega funzjonijiet jew proċessi speċifiċi lil fornituri ta’ servizzi akkreditati, li jkollhom l-awtorizzazzjonijiet meħtieġa kollha biex iwettqu s-servizzi assenjati. L-attivitajiet li jistgħu jiġu ddelegati huma:
               
                           (a)
                        
                        
                           valwazzjoni u kontabbiltà għall-assi u għall-ishma tal-kompartimenti tal-fond ta’ proviżjonament komuni;
                        
                     
                           (b)
                        
                        
                           is-salvagwardja, il-kustodja u l-amministrazzjoni tal-assi tal-fond ta’ proviżjonament komuni;
                        
                     
                           (c)
                        
                        
                           il-kostruzzjoni, il-valwazzjoni u t-titjib ta’ indiċijiet ta’ parametri referenzjarji, data tas-suq.
                        
                     
         
         
            Artikolu 7
            Il-kejl u l-valwazzjoni tal-prestazzjoni
            
               1.   Il-maniġer finanzjarju għandu jipproduċi mill-inqas Valur Nett tal-Assi (Net Asset Value, NAV) ta’ kull xahar għall-fond ta’ proviżjonament komuni. Kwalunkwe tranżazzjoni (flussi ta’ dħul/ħruġ) għandha tiġi vvalutata fl-NAV fi tmiem ix-xahar.
            
            
               2.   Il-profitti jew it-telf globali mill-investiment tal-assi, kif rifless mill-NAV tal-fond ta’ proviżjonament komuni għandhom jiġu allokati b’mod proporzjonat mas-sehem tal-kompartimenti tal-istrumenti finanzjarji, tal-garanziji baġitarji u tal-assistenza finanzjarja rispettivi.
            
            
               3.   Il-valwazzjoni tal-portafoll għandha tkun iddeterminata permezz tal-metodi u tal-proċeduri ta’ valwazzjoni proposti mill-maniġer finanzjarju u approvati mill-uffiċjal tal-kontabilità. Dawk il-metodi u proċeduri jistgħu jinkludu prezzijiet fl-għeluq tas-suq, prezzijiet evalwati esternament, prezzijiet ikkwotati fis-suq attiv u, fejn dawn ma jkunux disponibbli, mudelli interni jew esterni ta’ valwazzjoni. Jekk l-assi jkunu nxtraw jew inbiegħu, għandhom jintużaw il-prezzijiet tat-tranżazzjoni.
            
            
               4.   Il-prestazzjoni tal-portafoll għandha tiġi evalwata fuq bażi ta’ valur ġust, filwaqt li jitqiesu l-prezzijiet tas-suq tal-istrumenti. Il-prestazzjoni tal-portafoll għandha tiġi kkalkulata kemm fuq bażi assoluta kif ukoll relattiva għall-parametru referenzjarju kif deskritt fl-Artikolu 5.
            
            
               5.   Il-kostijiet diretti għall-immaniġġjar tal-assi tal-fond ta’ proviżjonament komuni għandhom jiġu assorbiti mill-assi tal-fond ta’ proviżjonament komuni. Dawk il-kostijiet tal-immaniġġjar tal-assi għandhom jinkludu tariffi tal-kustodja, kostijiet tal-awditjar estern, kostijiet ta’ negozjar u ħħeġġjar, imposti tal-banek u kostijiet relatati ma’ tranżazzjonijiet ta’ self ta’ titoli u operazzjonijiet oħra eliġibbli skont l-Artikolu 8.
            
            
               6.   Il-kostijiet tal-infrastruttura tan-negozjar, inklużi l-kostijiet tas-servizz tad-data relatati direttament mal-immaniġġjar tal-assi tal-fond ta’ proviżjonament komuni jistgħu jitnaqqsu mill-assi tal-Fond.
            
         
         
            Artikolu 8
            Univers ta’ investiment eliġibbli
            
               1.   Il-fond ta’ proviżjonament komuni għandu jinvesti biss:
               
                           (a)
                        
                        
                           f’assi tas-suq monetarju ddenominati f’euro;
                        
                     
                           (b)
                        
                        
                           f’titoli ta’ introjtu fiss;
                        
                     
                           (c)
                        
                        
                           f’investimenti kollettivi regolati f’dejn u ekwità.
                        
                     
            
               2.   Il-fond ta’ proviżjonament komuni għandu jikseb skopertura għal dawk il-klassijiet ta’ assi permezz ta’ investiment fl-istrumenti li ġejjin jew b’involviment fl-operazzjonijiet li ġejjin:
               
                           (a)
                        
                        
                           depożiti;
                        
                     
                           (b)
                        
                        
                           strumenti tas-suq monetarju u fondi tas-suq monetarju li joffru likwidità ta’ kuljum, koperti bir-Regolament (UE) 2017/1131 tal-Parlament Ewropew u tal-Kunsill (10);
                        
                     
                           (c)
                        
                        
                           strumenti ta’ dejn, bħal bonds, kontijiet u noti, u strumenti titolizzati skont il-kriterji Sempliċi, Trasparenti, u Standardizzata (STS) stabbiliti fir-Regolament (UE) 2017/2402 tal-Parlament Ewropew u tal-Kunsill (11);
                        
                     
                           (d)
                        
                        
                           impriżi ta’ investiment kollettiv koperti mid-Direttiva 2009/65/KE tal-Parlament Ewropew u tal-Kunsill (12) li jinkludu fondi negozjati fil-borża li jinvestu f’ekwità jew fi strumenti ta’ dejn fejn it-telf massimu ma jistax jaqbeż l-ammonti investiti;
                        
                     
                           (e)
                        
                        
                           ftehimiet ta’ riakkwist, f’konformità mal-Artikolu 212(2) tar-Regolament Finanzjarju;
                        
                     
                           (f)
                        
                        
                           ftehimiet ta’ retroriakkwist;
                        
                     
                           (g)
                        
                        
                           operazzjonijiet ta’ self ta’ titoli b’sistemi ta’ kklirjar rikonoxxuti bħal Clearstream u Euroclear, jew ma’ istituzzjonijiet finanzjarji ewlenin li jispeċjalizzaw f’dawn it-tip ta’ operazzjonijiet.
                        
                     
            
               3.   Derivattivi, fil-forma ta’ kuntratti forward u tal-futuri u swaps, għandhom jintużaw biss għall-finijiet ta’ mmaniġġjar effiċjenti tal-portafoll u mhux għal skopijiet ta’ spekulazzjoni jew ingranaġġ ta’ pożizzjonijiet. Id-derivattivi jistgħu jintużaw għal aġġustament tad-durata, tal-mitigazzjoni tal-kreditu jew ta’ riskju rilevanti ieħor jew ta’ bidliet fl-allokazzjoni tal-assi b’mod konsistenti mal-politika ta’ investiment.
            
            
               4.   L-assi tal-fond ta’ proviżjonament komuni jistgħu jiġu investiti f’bonds likwidi ħafna ħħeġġjati denominati f’dollari Amerikani maħruġa minn entitajiet sovrani u supranazzjonali unikament għall-finijiet ta’ diversifikazzjoni u skopertura għal kurva ta’ rata tal-imgħax oħra. Kwalunkwe riskju tal-valuta għandu jiġi ħħeġġjat billi jintużaw kif xieraq swaps jew strumenti oħra għal iħħeġġjar tal-kambju, kif speċifikat fil-paragrafu 3.
            
            
               5.   Il-maniġer finanzjarju jista’, soġġett għall-qbil tal-uffiċjal tal-kontabilità, ikabbar il-kamp ta’ applikazzjoni tal-investimenti eliġibbli biex jinkludi klassijiet ta’ assi u operazzjonijiet ta’ investiment oħra konsistenti mal-istrateġija u mal-objettivi tal-investiment, kif ukoll muniti ta’ ekonomiji avvanzati oħra, kif elenkati minn żmien għal żmien mill-Fond Monetarju Internazzjonali u fejn soġġett għall-iħħeġġjar tar-riskju tal-valuta. Kwalunkwe deċiżjoni biex jiġu inklużi klassijiet ġodda ta’ assi, operazzjonijiet ta’ investiment jew muniti ta’ ekonomiji avvanzati għandha tkun appoġġata b’ġustifikazzjoni sostanzjata għal kull klassi, operazzjoni jew munita tal-assi, ta’ kif il-possibbiltajiet estiżi ta’ investiment se jtejbu l-prestazzjoni tar-riskji u r-redditi tal-fond ta’ proviżjonament komuni. Dan għandu jinkludi valutazzjoni tal-kapaċitajiet operazzjonali meħtieġa biex jiġu appoġġati dawn il-possibbiltajiet ġodda ta’ investiment.
            
         
         
            Artikolu 9
            Lista ta’ attivitajiet esklużi għal finijiet ta’ investiment minħabba raġunijiet etiċi jew morali
            
               1.   Il-maniġer finanzjarju ma għandux konxjament jinvesti assi tal-fond ta’ proviżjonament komuni fit-titoli maħruġa minn impriżi li jkunu nstabu, b’sentenza finali jew b’deċiżjoni amministrattiva finali, li jkunu involuti f’attivitajiet:
               
                           (a)
                        
                        
                           meqjusa bħala illegali jew ipprojbita minħabba raġunijiet etiċi jew morali taħt il-qafas regolatorju tal-Unjoni u konvenzjonijiet u ftehimiet internazzjonali;
                        
                     
                           (b)
                        
                        
                           relatati mal-iżvilupp, mal-produzzjoni u mal-kummerċ ta’ munizzjon jew armi li huma pprojbiti mil-liġi internazzjonali applikabbli.
                        
                     
            
               2.   L-assi tal-fond ta’ proviżjonament komuni ma għandhomx jiġu investiti f’titoli maħruġa minn impriżi li jiġġeneraw aktar minn 25 % tad-dħul annwali kumplessiv tagħhom magħruf mill-maniġer finanzjarju, mill-attivitajiet elenkati hawn taħt:
               
                           (a)
                        
                        
                           attivitajiet ta’ logħob tal-azzard (produzzjoni, kostruzzjoni, distribuzzjoni, ipproċessar, kummerċ jew attivitajiet relatati mas-softwer);
                        
                     
                           (b)
                        
                        
                           prodotti u attivitajiet relatati mat-tabakk (produzzjoni, distribuzzjoni, ipproċessar u kummerċ);
                        
                     
                           (c)
                        
                        
                           kummerċ tas-sess u infrastrutturi, servizzi u mezzi ta’ komunikazzjoni relatati.
                        
                     
         
         
            Artikolu 10
            Kunsiderazzjonijiet ambjentali, soċjali u ta’ governanza
            
               1.   L-istrateġija ta’ investiment tal-fond ta’ proviżjonament komuni għandha tiġi implimentata f’konformità mal-objettiv ta’ politika tal-Unjoni li trawwem finanzi sostenibbli u ġustizzja soċjali kemm jista’ jkun konsistenti mal-preservazzjoni tal-kapital tal-fond ta’ proviżjonament komuni.
            
            
               2.   L-implimentazzjoni tal-politika ta’ investiment tal-fond ta’ proviżjonament komuni għandha tikkonforma mal-leġiżlazzjoni rilevanti kollha li tippromwovi l-istrumenti finanzjarji ambjentali, soċjali u ta’ governanza (ESG) u għandha tirrispetta l-istandards, is-sistemi, il-kriterji u l-proċessi rilevanti stabbiliti fil-qafas regolatorju tal-Unjoni.
            
            
               3.   Il-maniġer finanzjarju għandu jikkonsulta lill-Grupp ta’ Esperti Tekniċi tal-UE dwar il-Finanzjament Sostenibbli, jew is-suċċessur tiegħu, dwar l-implimentazzjoni ta’ fatturi ESG fl-istrateġija ta’ investiment għall-fond ta’ proviżjonament komuni.
            
            
               4.   Il-maniġer finanzjarju għandu jimmonitorja l-profil ESG tal-fond ta’ proviżjonament komuni u jirrapporta dwaru fuq bażi regolari, inkluż permezz tar-rapport annwali msemmi fl-Artikolu 11.
            
         
         
            Artikolu 11
            Rapporti u kontijiet tal-fond ta’ proviżjonament komuni
            
               1.   Ir-rapport annwali skont l-Artikolu 214(2) tar-Regolament Finanzjarju għandu jinkludi informazzjoni ewlenija dwar il-kompożizzjoni ġenerali tal-portafoll, l-għadd ta’ talbiet, l-għadd ta’ tranżazzjonijiet u l-prestazzjoni meta mqabbla mal-parametru referenzjarju.
            
            
               2.   Ir-rapport annwali għandu jikkummenta dwar il-prestazzjoni kumplessiva tal-fond ta’ proviżjonament komuni u kwalunkwe żvilupp importanti relatat mar-riżultati u l-operazzjonijiet tal-fond ta’ proviżjonament komuni matul is-sena.
            
            
               3.   L-uffiċjal tal-kontabilità għandu jiżgura t-tħejjija f’waqtha tal-kontijiet annwali għall-assi miżmuma mill-fond ta’ proviżjonament komuni u l-konsolidazzjoni tagħhom fil-kontijiet Annwali tal-Unjoni.
            
            
               4.   Il-maniġer finanzjarju għandu jipprovdi l-informazzjoni u l-assistenza kollha lill-uffiċjal tal-kontabilità fuq talba biex jiġi ssodisfat dan ir-rekwiżit.
            
            
               5.   Il-maniġer finanzjarju għandu jħejji rapporti ta’ kull xahar dwar ir-riskju u l-prestazzjoni.
            
            
               6.   Il-maniġer finanzjarju għandu jipprovdi informazzjoni dwar is-sitwazzjoni u l-prestazzjoni tal-fond ta’ proviżjonament komuni fuq talba tal-uffiċjal tal-kontabilità, tal-Parlament Ewropew jew tal-Kunsill, u tal-Qorti Ewropea tal-Awdituri.
            
         
         
            Artikolu 12
            Tħassir
            Id-Deċiżjoni tal-Kummissjoni C(2016)165 (13) u d-Deċiżjoni tal-Kummissjoni C(2017)7693 (14) huma mħassra.
         
         
            Artikolu 13
            Delega tar-responsabbiltajiet tal-maniġer finanzjarju
            Il-Kummissjoni tiddelega r-responsabbiltajiet u l-kompiti ta’ maniġer finanzjarju lid-Direttur Ġenerali tad-Direttorat Ġenerali għall-Baġit, bl-eċċezzjoni tal-obbligi ta’ rappurtar imsemmija fl-Artikolu 214(2) tar-Regolament Finanzjarju.
            Id-Direttur Ġenerali tad-Direttorat Ġenerali għall-Baġit għandu jwettaq dawk ir-responsabbiltajiet u l-kompiti fuq bażi kontinwa u jissottometti r-rakkomandazzjonijiet u r-rapporti kollha dwar il-funzjonament tal-fond ta’ proviżjonament komuni lill-Kulleġġ tal-Kummissarji.
         
         
            Artikolu 14
            Data ta’ applikazzjoni
            Din id-Deċiżjoni għandha tapplika mid-data tal-applikazzjoni tal-qafas finanzjarju pluriennali ta’ wara l-2020.
         
         
            Magħmul fi Brussell, il-25 ta’ Frar 2020.
            
               
                  Għall-Kummissjoni
               
               Johannes HAHN
               
                  Membru tal-Kummissjoni
               
            
         
         
            (1)  ĠU L 193, 30.7.2018, p. 1.
         
            (2)  Ir-Regolament (UE) 2015/1017 tal-Parlament Ewropew u tal-Kunsill tal-25 ta’ Ġunju 2015 dwar il-Fond Ewropew għall-Investimenti Strateġiċi, iċ-Ċentru Ewropew ta’ Konsulenza għall-Investimenti u l-Portal Ewropew ta’ Proġetti ta’ Investiment u li jemenda r-Regolamenti (UE) Nru 1291/2013 u (UE) Nru 1316/2013 — il-Fond Ewropew għall-Investimenti Strateġiċi (ĠU L 169, 1.7.2015, p. 1).
         
            (3)  Ir-Regolament (UE) 2017/1601 tal-Parlament Ewropew u tal-Kunsill tas-26 ta’ Settembru 2017 li jistabbilixxi l-Fond Ewropew għall-Iżvilupp Sostenibbli (EFSD), il-Garanzija tal-EFSD u l-Fond ta’ Garanzija tal-EFSD (ĠU L 249 27.9.2017, p. 1).
         
            (4)  Ir-Regolament tal-Kunsill (KE, Euratom) Nru 480/2009 tal-25 ta’ Mejju 2009 li jistabbilixxi Fond ta’ Garanzija għall-azzjonijiet esterni (Verżjoni kodifikata) (ĠU L 145, 10.6.2009, p. 10).
         
            (5)  Fehim komuni parzjali tal-koleġiżlaturi dwar il-Proposta għal Regolament tal-Parlament Ewropew u tal-Kunsill li jistabbilixxi l-Programm InvestEU (COM(2018) 439 final tat-6 ta’ Ġunju 2018).
         
            (6)  COM(2018) 460 final tal-14 ta’ Ġunju 2018.
         
            (7)  Id-Deċiżjoni tal-Kunsill 77/270/Euratom tad-29 ta’ Marzu 1977 li tagħti l-jedd lill-Kummissjoni li toħroġ self tal-Euratom sabiex tikkontribwixxi għall-finanzjament ta’ power stations nuklejari (ĠU L 88, 6.4.1977, p. 9).
         
            (8)  COM(2019) 640 final tal-11 ta’ Diċembru 2019.
         
            (9)  COM(2020) 130.
         
            (10)  Ir-Regolament (UE) 2017/1131 tal-Parlament Ewropew u tal-Kunsill tal-14 ta’ Ġunju 2017 dwar il-fondi tas-suq monetarju (ĠU L 169, 30.6.2017, p. 8).
         
            (11)  Ir-Regolament (UE) 2017/2402 tal-Parlament Ewropew u tal-Kunsill tat-12 ta’ Diċembru 2017 li jistabbilixxi qafas ġenerali għat-titolizzazzjoni u li joħloq qafas speċifiku għal titolizzazzjoni sempliċi, trasparenti u standardizzata, u li jemenda d-Direttivi 2009/65/KE, 2009/138/KE u 2011/61/UE u r-Regolamenti (KE) Nru 1060/2009 u (UE) Nru 648/2012 (ĠU L 347, 28.12.2017, p. 35).
         
            (12)  Id-Direttiva 2009/65/KE tal-Parlament Ewropew u tal-Kunsill tat-13 ta’ Lulju 2009 dwar il-koordinazzjoni ta’ liġijiet, regolamenti u dispożizzjonijiet amministrattivi fir-rigward tal-impriżi tal-investiment kollettiv f’titoli trasferibbli (UCITS) (riformulazzjoni) (ĠU L 302, 17.11.2009, p. 32).
         
            (13)  Id-Deċiżjoni tal-Kummissjoni C(2016)165 tal-21 ta’ Jannar 2016 li tapprova l-linji gwida tal-ġestjoni tal-assi tal-Fond ta’ Garanzija tal-Fond Ewropew għall-Investimenti Strateġiċi [titolu mhux uffiċjali].
         
            (14)  Id-Deċiżjoni tal-Kummissjoni C(2017)7693 tat-22 ta’ Novembru 2017 li tapprova l-linji gwida tal-immaniġġjar tal-assi tal-fond ta’ garanzija tal-Fond Ewropew għall-Iżvilupp Sostenibbli u li temenda d-Deċiżjoni C(2005) 2992 dwar il-ġestjoni tal-operazzjonijiet finanzjarji mhux baġitarji tal-Komunità Ewropea (KE), tal-Komunità Ewropea tal-Enerġija Atomika (Euratom), tal-Komunità Ewropea tal-Faħam u l-Azzar (KEFA) f’likwidazzjoni u sussegwentement l-Assi tal-Fond ta’ Riċerka dwar il-Faħam u l-Azzar [titolu mhux uffiċjali].